MRK-verhoor: ‘Almal word nie oor selfde kam geskeer’Ernst Roets by die SAMRK-verhoor (Foto: Reint Dykema) Wit mense het geen vertroue in gesprekke oor rassisme nie omdat almal in die land nie oor dieselfde kam geskeer word nie en baie media-huise selektief is in hul verslaggewing oor rassisme. Ernst Roets, adjunk uitvoerende hoof van AfriForum, het dié stelling Donderdag gemaak in sy voorlegging by die Suid-Afrikaanse Menseregtekommissie (MRK) se verhoor om ŉ oplossing vir rassisme te probeer vind. Die verhoor, wat vir twee dae geskeduleer is, het Woensdag by die MRK se hoofkantoor in Braamfontein, Johannesburg, afgeskop. Die MRK hou die verhoor om verskillende staatsdepartemente, instellings en nieregeringsorganisasies se menings oor rassisme en sosiale media in Suid-Afrika in te samel. Prof. Cathi Albertyn en afgevaardigdes van die departement van justisie en grondwetlike ontwikkeling, Nasionale Vervolgingsgesag, FW de Klerk-stigting, Freedom of Expression-instituut, Facebook, Ahmed Kathrada-stigting, Nelson Mandela-stigting, Helen Suzman-stigting, Suid-Afrikaanse Polisiediens, departement van kuns en kultuur, CRL-kommissie, AfriForum, Onafhanklike Kommunikasie-Owerheid van Suid-Afrika, departement van basiese onderwys en departement van hoër onderwys en opleiding het almal voorleggings oor die kwessie ingedien. “Geweldmisdade, waar wit mense die slagoffers en swart mense die oortreders is, word in die meeste gevalle as ŉ ‘gewone misdryf’ afgemaak, selfs wanneer daar bewyse is dat ŉ rassistiese anti-wit agenda die motief vir die misdryf was. In gevalle waar ŉ wit persoon die oortreder en ŉ swart persoon die slagoffer is, word dit egter summier as ŉ daad van rassisme bestempel, selfs in die afwesigheid van enige bewyse van rassisme,” het Roets tydens sy voorlegging gesê. In sy aanbieding het Roets verskeie vergelykings gemaak om te illustreer dat wit rassisme aggressief veroordeel word, terwyl swart rassisme dikwels oorgesien word. “Dit is eksponensieel erger en volgens die media ook meer betreurenswaardig, om in Suid-Afrika vir ŉ swart skoolmeisie te sê sy mag nie haar hare in ŉ Afro skool toe dra nie, as wat dit is vir ŉ swart persoon om vier wit mense te vermoor en dan in die openbaar te sê hy het dit gedoen omdat hulle wit was.” Roets het ook die uitsprake van die ekonoom Chris Hart en Lulu Xingwana, minister van vroue, kinders en mense met gestremdhede, met mekaar vergelyk. “Die voormalige Standard Bank-ekonoom Chris Hart is berispe en uiteindelik afgedank omdat hy ŉ ekonomiese waarneming getwiet het – gebaseer op sy navorsing – dat baie swart Suid-Afrikaners ŉ geregtigheidsmentaliteit (entitlement mentality) het, wat ŉ negatiewe uitwerking op ekonomiese groei het. “Aan die ander kant het Xingwana valslik op internasionale televisie verklaar jong Afrikanermans word in die Calvinistiese geloof grootgemaak en glo hulle besit vroue, kinders en alles en mag ŉ lewe neem omdat hulle dit besit. Hoewel Xingwana om verskoning gevra het, gaan sy steeds voort met haar pligte in die kabinet.” Roets het ook beklemtoon hoe anders die reaksie sou wees as ŉ wit persoon dieselfde uitlatings as Xingwana gemaak het. Hy het ook gesê hy beskou haar uitlatings as uiters aanstootlik omdat dit die kern van sy identiteit as ŉ Afrikaner beledig. Roets het gesê AfriForum sal voortgaan om rassisme te beveg en aan gesprekke oor rassisme deel te neem. Die organisasie sal ook binnekort die besonderhede van ŉ verskerpte veldtog teen rassisme aankondig.